พาณิชย์ เผยส่งออกเดือน พ.ค.หดตัวต่อเนื่อง นำเข้าขยายตัว 0.50%
พาณิชย์ เผยส่งออกเดือน พ.ค.หดตัวต่อเนื่อง, นำเข้าขยายตัว 0.50%, ส่งผลดุลการค้าเกินดุล 1,538 ล้านเหรียญฯ
24 มิ.ย. 2559

ผู้สื่อข่าวรายงานว่า กระทรวงพาณิชย์ แถลงภาวะการค้าระหว่างประเทศในเดือนพ.ค.59 การส่งออกยังหดตัวต่อเนื่อง -4.40% มาที่ 17,617 ล้านเหรียญสหรัฐฯ ขณะที่การนำเข้า ขยายตัว 0.50% มาที่ 16,079 ล้านเหรียญสหรัฐฯ ส่งผลดุลการค้า พ.ค. เกินดุล 1,538 ล้านเหรียญสหรัฐฯ
ส่งผลให้ในช่วง 5 เดือนแรกของปี 59 (ม.ค.-พ.ค.) การส่งออกมีมูลค่า 86,991 ล้านเหรียญสหรัฐฯ หดตัว -1.90% ส่วนนำเข้ามีมูลค่า 75,543 ล้านเหรียญสหรัฐฯ หดตัว -10.25% ส่งผลให้ 5 เดือนแรกเกินดุลการค้า 10,448 ล้านเหรียญสหรัฐฯ
“การส่งออกของไทยได้รับอิทธิพลจากกระแสการค้าโลกในช่วงที่ผ่านมาที่ยังอยู่ในภาวะชะลอตัวและไม่แน่นอนสูง ซึ่งกระทบกำลังซื้อและการนำเข้าของประเทศคู่ค้า ประกอบกับราคาสินค้าเกษตรและราคาน้ำมันยังหดตัวสูงอย่างต่อเนื่อง จึงทำให้การส่งออกของไทยในเดือนพ.ค.ยังคงหดตัว”นายสมเกียรติ ตรีรัตนพันธ์ ผู้อำนวยการสำนักงานนโยบายและยุทธศาสตร์การค้า กระทรวงพาณิชย์ กล่าว